Et direktiv fra EU betyder, at EU-borgere umiddelbart kan få anerkendt deres uddannelse i et andet EU-land. Men der er mulighed for at stille sprogkrav, hvis det for eksempel sker af hensyn til patientsikkerheden.

Det er den mulighed, Lægeforeningen foreslår, at Danmark bruger til at stille samme krav til EU-læger som til andre udenlandske læger, siger formand Andreas Rudkjøbing.

- Det gør man i Sverige, og det er jo fordi, de oplever samme udfordringer. Så for mig at se er det helt naturligt at gå i samme retning som Sverige.

Sygehusenes ansvar

Som reglerne er i dag, er det sygehusene – og i sidste ende regionerne – der har ansvaret for, at de læger, de ansætter, taler dansk godt nok til at løse deres opgave. Men det ansvar har regionerne ikke løftet, mener Andreas Rudkjøbing.

- Vi har set nogle gode tiltag, for eksempel på Sygehus Lillebælt, hvor man har ansat sprogundervisere. Men generelt kan man jo sige, at opgaven ikke er løst fra arbejdsgivernes side, da vi stadig har læger, som ikke taler godt nok dansk, siger Andreas Rudkjøbing.

"Det er ikke godt nok, og det må vi sørge for at få rettet op på." Stephanie Lose, formand, Danske Regioner

Danske Patienter mener ikke, at man kan overlade ansvaret til de enkelte sygehuse og regionerne.

- Vi er bange for, at når man lader det være op til den enkelte ledelse ude på sygehusene, så vil man måske slække på kravene i de områder, hvor man mangler læger. Hvis det så bliver sværere at rekruttere læger, når man indfører et nationalt sprogkrav, så må vi sætte skub i andre måder at rekruttere læger på, siger direktør Morten Freil.

Og Lægeforeningen er enig:

- Vi har lægemangel i Danmark og stort behov for arbejdskraft fra udlandet. Men de opgaver, lægerne skal løse, bliver jo kun løst, hvis de taler sproget godt nok, siger lægernes formand, Andreas Rudkjøbing.

Regionerne klar til at se på det

Og regionerne er åbne over for at diskutere, om der skal indføres et nationalt fastsat sprogkrav for EU-læger, siger formanden for Danske Regioner, Stephanie Lose (V).

De udenlandske læger Se andet program af tre af 'De udenlandske læger' nu her på DR TV eller på DR1 mandag 18. februar klokken 20.45.

- Det er jo et faktum, at der er eksempler derude på, at det ikke er godt nok, og at der har været læger, der ikke har kunnet kommunikere godt nok med deres patienter. Det er ikke godt nok, og det må vi sørge for at få rettet op på.

Stephanie Lose understreger, at mange udenlandske læger gør det rigtig godt og bidrager til god patientbehandling.

- Så vi skal sørge for, at man får sat ind over for dem, hvor det ikke er godt nok i forhold til kommunikationen. I Danmark har vi haft en individuel tilgang til det, og jeg er ikke overbevist om, at det kræver en national standard. Men jeg er meget indstillet på at diskutere det og kigge på de erfaringer, man har i for eksempel Sverige.

Danske Regioners formand mener, at Styrelsen for Patientsikkerhed må være med til at vurdere det. Det er Styrelsen, der udsteder autorisationer til læger i Danmark og til de udenlandske læger, der kommer hertil.